36η Μεραρχία Πεζικού Forlì

Η 36η Μεραρχία Πεζικού "Forlì" () ήταν μεραρχία πεζικού του Ιταλικού Βασιλικού Στρατού στα χρόνια του Β΄ Παγκοσμίου Πολέμου. Η «Forlì» κατατασσόταν ως μεραρχία ορεινού πεζικού, πράγμα που σήμαινε ότι το πυροβολικό της μεταφερόταν από υποζύγια αντί για ιππήλατες άμαξες που ήταν το σύνηθες. Συγκροτήθηκε την 31η Μαρτίου 1939 και έλαβε το όνομά της από την πόλη Φορλί. Είχε την έδρα της στο Σαλούτσο και οι περισσότεροι στρατιώτες της προέρχονταν από την ευρύτερη περιοχή της Λάνγκε στο νότιο Πεδεμόντιο. Το 43ο Σύνταγμα Πεζικού της Μεραρχίας είχε την έδρα του στην Άλμπα και το έτερο σύνταγμά της, το 44ο στο Σαλούτσο (Saluzzo), όπως και το σύνταγμα πυροβολικού της.

 Ιστορικό 
Οι απαρχές της μεραρχίας εντοπίζονται στην XIII Ταξιαρχία η οποία συγκροτήθηκε στις 24 Ιουνίου 1859 με το 23ο και το 24ο σύνταγμα πεζικού του στρατού των Ηνωμένων Επαρχιών της Κεντρικής Ιταλίας. Στις 16 Σεπτεμβρίου 1859 η ταξιαρχία έλαβε το όνομα Forlì και στις 25 Μαρτίου 1860, τρεις ημέρες έπειτα από την προσάρτηση των Ηνωμένων Επαρχιών στο Βασίλειο της Σαρδηνίας, εντάχθηκε στον Βασιλικό Στρατό της Σαρδηνίας. Ήδη από την 30η Δεκεμβρίου 1859, πριν από την ένταξή στον Στρατό της Σαρδηνίας, τα δύο συντάγματα είχαν αναριθμηθεί ως 43ο και 44ο Σύνταγμα Πεζικού.

 Α΄ Παγκόσμιος Πόλεμος και Μεσοπόλεμος 
Η ταξιαρχία πολέμησε στο Ιταλικό μέτωπο κατά τη διάρκεια του Α΄ Παγκοσμίου Πολέμου. Στις 10 Οκτωβρίου 1926 ονομάστηκε III Ταξιαρχία Πεζικού και εντάχθηκε σε αυτήν το 37ο Σύνταγμα Πεζικού Ravenna από τη διαλυμένη ομώνυμη ταξιαρχία. Ο σχηματισμός αυτός αποτέλεσε τη δύναμη πεζικού της 3ης Εδαφικής Μεραρχίας στην Αλεσσάντρια στην οποία περιλαμβάνονταν επίσης το 11ο Σύνταγμα Πυροβολικού Ravenna.

Το 1935 ο σχηματισμός μετονομάστηκε σε 3η Μεραρχία Πεζικού Monferrato («Μονφερράτο») και την 31η Μαρτίου 1939 ενεργοποιήθηκε στο Σαλούτσο η 36η Μεραρχία Πεζικού Forlì και την ίδια ημέρα η Monferrato μετονομάστηκε σε 3η Μεραρχία Πεζικού Ravenna, καθιστάμενη έτσι η διάδοχος της ομώνυμης ταξιαρχίας ενώ οι παραδόσεις της Ταξιαρχίας Forlì μεταβιβάστηκαν στη νεοσύστατη 36η Μεραρχία. Την ίδια ημέρα εντάχθηκε στην 36η το 43ο Σύνταγμα Πεζικού Forlì, προερχόμενο από τη μεραρχία Ravenna και το ομώνυμο 44ο Σύνταγμα Πεζικού από την 4η Μεραρχία Πεζικού. Στις 3 Σεπτεμβρίου 1939 εντάχθηκε στην Forli το αναδιοργανωμένο 36ο Σύνταγμα Πυροβολικού.

 Β΄ Παγκόσμιος Πόλεμος 

 Εισβολή στη Γαλλία 
Στις 10 Ιουνίου 1940, ημερομηνία εισόδου της Ιταλίας στον Β΄ Παγκόσμιο Πόλεμο, η Forlì ανήκε στην 1η Στρατιά και συμμετείχε στην Ιταλική εισβολή στη Γαλλία. Αναπτύχθηκε στα γαλλοϊταλικά σύνορα, σε αμυντικές θέσεις στην κοιλάδα Αρτζεντέρα και μεταξύ των βουνών Ρόκα Περόνι και Μόντε Μανίλια. Στις 22 Ιουνίου 1940 επιτέθηκε προς την κατεύθυνση του Meyronnes και της διασταύρωσης των δρόμων στο La Condamine-Châtelard και αφού παρέκαμψε τις γαλλικές θέσεις βόρεια του όρους Tête de Viraysse, κατέλαβε τα οχυρά Bec du Lièvre και Tête Dure στις 23 Ιουνίου. Έτσι κατέστη δυνατή η ταχεία προέλασή της και η κατάληψη του   Malboisset, σταματώντας πριν από το χωριό Larche με την είδηση της Γαλλοϊταλικής Ανακωχής.

 Ελληνοϊταλικός Πόλεμος 
Στις αρχές του 1941 η Forlì στάλθηκε στην Αλβανία για να ενισχύσει τις ιταλικές δυνάμεις που πολεμούσαν εναντίον της Ελλάδος. Στις 12 Φεβρουαρίου 1941 εισήλθε στη γραμμή του μετώπου δυτικά της Οχρίδας και εν μέρει κατά μήκος του ποταμού Σκούμπιν (Γενούσος στα ελληνικά). Στις 20 Φεβρουαρίου ο Ελληνικός Στρατός επιτέθηκε στις θέσεις της Forlì, εστιάζοντας στην περιοχή της Κορυτσάς. Στις 10 Απριλίου 1941 η Forlì πέρασε στην επίθεση και όταν ο ελληνικός στρατός άρχισε να υποχωρεί εξαιτίας της ταχείας προέλασης των δυνάμεων της Βέρμαχτ που είχαν εισβάλει στην Ελλάδα από την 6η Απριλίου, η Forlì έφτασε στην Ερσέκα στις 17 Απριλίου 1941 όπου σταμάτησε στον ποταμό Αώο. Μετά την ελληνική συνθηκολόγηση η μεραρχία διατάχθηκε να μετακινηθεί στη Λάρισα όπου της ανατέθηκαν καθήκοντα κατοχής της περιοχής.

 Κατοχή της Ελλάδος 
Κατά την παραμονή της στην Ελλάδα η Forlì ανέλαβε καθήκοντα κατοχής, ενώ πίσω στην Ιταλία συγκροτήθηκε στην έδρα της η 154η Μεραρχία Πεζικού Murge. Τον Αύγουστο του 1942 η Forlì ανέλαβε καθήκοντα κατοχής και παράκτιας άμυνας στις περιοχές Λάρισας, Βόλου και Λαμίας. Το 1943 μετακινήθηκε νοτιότερα, καλύπτοντας την περιοχή Λαμίας – Αμφίκλειας – Λιβαδειάς – Θήβας και Αττικής. Επίσης είχε υπό την ευθύνη της τον Πορθμό του Ευρίπου, την Εύβοια και την περιοχή γύρω από την Αθήνα.

Μεταξύ 5ης και 6ης Μαρτίου 1943 άνδρες της μεραρχίας έκαψαν τα Σέρβια ως αντίποινα για την ήττα και αιχμαλωσία ιταλικού τάγματος στη Μάχη του Φαρδύκαμπου από την Ελληνική Αντίσταση.

Η Forlì παραδόθηκε στις γερμανικές δυνάμεις στην Ελλάδα μετά την Ανακωχή του Καζίμπιλε και διαλύθηκε στις 16 Σεπτεμβρίου 1943.

 Παραπομπές 

 Πηγές 


036